Мыхьэнэшхуэ зиIэ Iуэху
Шэджэм районым щыщ Хъущтэ-Сырт къуажэм хьэзыр щащIащ «Урысей зэкъуэт» партым и «Къуажэм щэнхабзэмкIэ и унэ» проектым ипкъ иткIэ дащIыхьа IуэхущIапIэщIэр. Ар къызэрызэIуахым теухуа гуфIэгъуэм зыкърагъэхьэлIащ КъБР-м и Парламентым и УнафэщIым и къуэдзэ Жанатаев Сэлим, КъБР-м щэнхабзэмкIэ и министр Къумахуэ Мухьэдин, Шэджэм муниципальнэ районым и щIыналъэ администрацэм и Iэтащхьэ ТекIушэ Артур, районым хыхьэ жылагъуэхэм я Iэтащхьэхэр, жылагъуэ, щIалэгъуалэ зэгухьэныгъэхэм я лIыкIуэхэр.
ЗэIущIэм къыщыпсэлъахэм къыхагъэщхьэхукIащ щэнхабзэм зегъэужьыным, псом хуэмыдэу къуажэхэм зыгъэпсэхупIэхэр щыщIыным, икъукIэ мыхьэнэшхуэ зэриIэр, сыту жыпIэмэ, щIалэгъуалэми, сабийхэми, нэхъыжьхэми апхуэдэ IуэхущIапIэхэм зэрытеун щагъуэт. Абыхэм къыхагъэщхьэхукIащ иджырей зэманым республикэ мыиным и къуажэу 10-м зэуэ щэнхабзэмкIэ унэхэр хьэзыр щыпщIыныр хуабжьу зэрыIуэхушхуэр, ауэ ар унафэщIхэми, проектыр зи жэрдэмхэми, ухуакIуэхэ-ми дэгъуэу къазэрехъулIар.
ЩэнхабзэмкIэ унэр щаухуэм иджырей технологиехэр къагъэсэбэпащ, ар зыхуей псомкIи нэсу къызэрагъэпэщащ. Пэш нэхъ иным зэуэ цIыху 300 щетIысэхыфынущ. Апхуэдэу IуэхущIапIэщIэм библиотекэ, админист-ративнэ пэшхэр хэтщ.
2011 гъэ лъандэрэ къуажэм щэнхабзэмкIэ IуэхущIапIэ щыIакъым икIи сыт хуэдэ зэхыхьэри щрагъэкIуэкIын щIыпIэ къалъыхъуэн хуей хъурт. Аращ IуэхущIапIэщIэр къызэрызэIуахам апхуэдэ гуфIэгъуэшхуэ щIращIэкIар. СценэщIэм я зэфIэкIыр щагъэлъэгъуащ районым и творческэ гупхэм.
Республикэм и депутатхэм къабгъэдэкIыу тхылъ гъэщIэгъуэнхэр, районым и администрацэм — компьютер библиотекэщIэм тыгъэ хуащIащ.
КIарэ Элинэ.
